คลังชงรีดภาษีบุหรี่เสียเพิ่ม
คลังเตรียมรีดภาษีบุหรี่เพิ่ม เสนอครม.อนุมัติแก้ไข พ.ร.บ.ยาสูบ เปลี่ยนเก็บภาษีจากราคาหน้าโรงงานเป็นราคาขายปลีก
20 มี.ค. 2554

คลังเตรียมรีดภาษีบุหรี่เพิ่ม เสนอครม.อนุมัติแก้ไข พ.ร.บ.ยาสูบ เปลี่ยนเก็บภาษีจากราคาหน้าโรงงานเป็นราคาขายปลีก
นายพงษ์ภาณุ เศวตรุนทร์ อธิบดีกรมสรรพสามิต กล่าวว่า กรมจะเสนอคณะรัฐมนตรี (ครม.) แก้ไข พ.ร.บ.ยาสูบ ปี 2509 ให้เปลี่ยนการเก็บภาษีบุหรี่จากราคาขายปลีก แทนการเก็บจากราคาหน้าโรงงานสำหรับบุหรี่ที่ผลิตในประเทศ หรือราคาสำแดงนำเข้า หรือ C.I.F. ของบุหรี่นำเข้าเพื่อให้เก็บภาษีให้ตรงกับความเป็นจริงมากขึ้น
ก่อนหน้านี้ ที่มีปัญหาผู้นำเข้าสำแดงราคา C.I.F. ต่ำกว่าเป็นจริงมาก บุหรี่บางยี่ห้อสำแดงราคานำเข้าแค่ซองละ 1.60 บาท ให้เสียภาษีมากแค่ไหนก็เป็นเงินภาษีไม่มาก “การปรับฐานการคำนวณภาษีครั้งนี้จะส่งผลให้ราคาขายปลีกบุหรี่ที่ผลิตในไทยและนำเข้าจากต่างประเทศปรับเพิ่มขึ้นหรือลดลงเล็กน้อย แต่จะทำให้รัฐบาลเก็บภาษีบุหรี่ได้เพิ่มขึ้น” นายพงษ์ภาณุ กล่าว 
สำหรับการปรับโครงสร้างภาษีสุราจะมี 3 ส่วน คือ สุราขาวจะมีการตั้งกองทุนพัฒนาคุณภาพสุราชุมชน ขณะที่เบียร์จะคิดภาษีตามดีกรีหรือมูลค่า แล้วแต่ว่าส่วนไหนมีมูลค่าสูงกว่ากัน และไวน์จะปรับอัตราภาษีเพื่อลดการลักลอบนำเข้ามากขึ้น 
นายพงษ์ภาณุ กล่าวว่า กรมจะพิจารณายกเลิกภาษีสินค้าบางรายการที่เห็นว่าไม่คุ้มค่าต่อการเก็บ เพื่อลดภาระของเจ้าหน้าที่ และช่วยลดต้นทุนผู้ประกอบการ โดยจะพิจารณายกเลิกสินค้า 3 รายการ คือ แอร์รถยนต์ แก้วคริสตัล และพรม